ટૂંકમાં, અસ્થાના પોતાના ચીફ આલોક વર્માને ગાંઠતા નહોતા. એટલું જ નહીં, સીબીઆઈની નિમણૂકોમાં આલોક વર્માની ભલામણને ઓવરરુલ કરી પોતાના મનપસંદ અધિકારીઓ ગોઠવી રહ્યા હતા અને જાન્યુઆરીમાં આલોક વર્મા નિવૃત્ત થાય એટલે પોતે સીબીઆઈના સુપ્રીમો બનવાના છે એવી મગરુરીમાં રાચતા હતા. આ પ્રક્રિયા દરમિયાન અસ્થાનાએ આલોક વર્મા ઉપરાંત, ગુજરાત કેડરના એ.કે.શર્મા સહિત સીબીઆઈના ઘણાં ઉચ્ચ અધિકારીઓને નારાજ કરી દીધા હતા. પરિણામે, સીબીઆઈમાં અધિકારીઓની એક ગેંગ અસ્થાના વિરુદ્ધ પુરાવાઓ એકત્ર કરવા માટે છેલ્લાં એક વર્ષથી કાર્યરત હતી. કહે છે કે અસ્થાનાનો પગ કુંડાળામાં પડી ગયો હોવાના સંખ્યાબંધ પુરાવા આ અધિકારીઓએ એકત્ર કરીને આલોક વર્માના ટેબલ પર મૂક્યા હતા, જે પૈકી છ કિસ્સામાં રાકેશ અસ્થાનાની સીધી કે આડકતરી સંડોવણી ભ્રષ્ટાચાર, પદનો દુરુપયોગ, લાંચ અને રુશ્વત લીધી હોવાના પુરાવા તથા તરફદારીના નમૂના ઉપલબ્ધ થઈ ચૂક્યા હતા. ટૂંકમાં, અસ્થાના સામે પૂરતો મસાલો પ્રાપ્ત કર્યા બાદ સીબીઆઈના ડિરેક્ટરે ચીફ વિજિલન્સ કમિશનર, કેબિનેટ સેક્રેટરી અને વડાપ્રધાનની કચેરીને એક પત્ર લખી સૂચવ્યું હતું કે તેમની ગેરહાજરીમાં અસ્થાનાને કોઈપણ પ્રકારનો ચાર્જ ન સોંપાવો જોઈએ તથા સીબીઆઈની નવી નિયુક્તિઓમાં તેમની સામેલગીરી ન થવી જોઈએ. સીબીઆઈના ડિરેક્ટર આલોક વર્માએ ઓન રેકોર્ડ લખ્યું હતું કે વડોદરાના સાંડેસરા ગ્રૂપ પાસેથી અસ્થાનાએ લાંચ લીધી હોવાના તથા ડાયરીમાં તેમના નામનો ઉલ્લેખ સહિતના અનેક પુરાવાઓ બાબતે સીબીઆઈ તપાસ કરી રહી છે. આ સાંડેસરા અત્યારે માલ્યા અને નિરવ મોદીની માફક ભાગી ચૂક્યા છે, પરંતુ એન્ફોર્સમેન્ટ ડિરેક્ટરેટે તપાસ આગળ ધપાવી દીધી છે અને અસ્થાના સામેનો સકંજો વધુને વધુ મજબૂત થઈ રહ્યો છે..